
Direktorė Jūratė Matulaitienė

                                                                                                                                              Įsakymu:  2018 metų vasario  d. Nr.
VšĮ „VILTIES AKIMIRKA“ FIZINIO IR PSICHOLOGINIO SMURTO PRIEŠ LANKYTOJUS IR FINANSINIO PIKTNAUDŽIAVIMO JŲ ATŽVILGIU PREVENCIJOS PROCEDŪROS 
I. BENDROSIOS NUOSTATOS
1. VšĮ „Vilties Akimirka“ (toliau – įstaiga) smurto prevencijos rekomendacijos (toliau – rekomendacijos) – tai įstaigos vadovo nustatyta smurto prevencijos priemonių visuma, kuria siekiama, įgyvendinant įstaigos tikslus, užtikrinti įstaigos lankytojų ir darbuotojų saugą ir sveikatą, su tuo susijusių rizikos veiksnių valdymą.

2. Prevencija – tai priemonės ir būdai, kuriais siekiama užkirsti kelią rizikos veiksniams atsirasti arba jų įtakai sumažinti, stiprinti apsauginius veiksnius. Prevencijos tikslas – sukurti saugią, asmenybės augimui, brandai ir ugdymuisi palankią aplinką įstaigoje, kurioje lankytojai ir darbuotojai jaučiasi gerbiami, priimti, saugūs, jų nuomonė ir siūlymai yra išklausomi ir vertinami.

3. Intervencija – įstaigos darbuotojų koordinuoti veiksmai, nukreipti į smurto, patyčių ir piktnaudžiavimo stabdymą.

4. Fizinis smurtas – tai faktinę ar potencialią fizinę žalą sukeliantys veiksmai sąveikos (ar jos nebuvimo) su kitu asmeniu metu.

5.   Psichologinis smurtas – tai judėjimo laisvę apribojantys veiksmai, patyčių, nuvertinimo, menkinimo, žeminimo, šmeižto, padarymo „atpirkimo ožiu“, grasinimo, gąsdinimo, atskyrimo, kvailinimo ar kitokie ne fizinio kontakto priešiški elgsenos modeliai, sukeliantys ar sudarantys sąlygas sukelti žalą asmens fizinei, emocinei, psichinei, dvasinei, moralinei ar socialinei būsenai. Šie veiksmai yra sąmoningai atliekami skriaudžiančio asmens, turinčio tiesioginę valdžią, galią skriaudžiamo asmens atžvilgiu ar turint skriaudžiamo asmens pasitikėjimą. 
 
II. VEIKSMAI,  KURIANT SAUGIĄ NUO FIZINIO IR PSICHOLOGINIO SMURTO PRIEŠ LANKYTOJUS IR FINANSINIO PIKTNAUDŽIAVIMO JŲ ATŽVILGIU APLINKĄ

6. Įstaiga puoselėja pozityvias vertybes bei bendruomeniškumą, kas atsispindi visų įstaigos lankytojų ir darbuotojų elgesyje ir veikloje. Kas ketvirtį primenama įstaigoje galiojanti smurto bei piktnaudžiavimo prevencijos tvarka, organizuojamos paskaitos arba dalinama/demonstruojama šviečiamoji medžiaga. Šios prevencinės priemonės fiksuojamos Krizių žurnale. 

7. Įstaigoje galioja elgesio taisyklės, kuriose reglamentuojamas neleistinas, o taip pat  smurto prevenciją užtikrinantis elgesys (1 priedas).

8. Reagavimo į smurtą, piktnaudžiavimą ir patyčias įstaigoje tvarka:

8.1. visi įstaigos darbuotojai reaguoja į smurtą ir patyčias, nepriklausomai nuo smurto ir patyčių formos, turinio, smurtaujančio ar smurtą patiriančio asmens ar jo ypatybių;

8.2. pastebėjus ar įtarus smurto ar financinio piktnaudžiavimo atvejį tos pačios dienos eigoje informuojama Krizių valdymo grupė, kuri patvirtinta direktorės įsakymu Nr..... 
8.3. Krizių valdymo grupė, gavusi informaciją apie konfliktą, tą pačią dieną (vėliausiai, per 3 darbo dienas) kviečia suinteresuotas šalis ir kartu ieško sprendimo bei susitaikymo;

8.4. jei sutarimo nėra, Krizių valdymo grupė (vėliausiai - sekančią dieną po konflikto sprendimo) rašo pranešimą įstaigos vadovui, bei:

8.4.1. jei konfliktas kilo tarp lankytojų, informuojami konfliktuojančių pusių tėvai;

8.4.2. jei smurtinį veiksmą atliko lankytojas, jis praleidžia vieną išvyką:

8.4.3. jei smurtinį veiksmą atliko darbuotojas, jis rašo pasiaiškinimą įstaigos vadovui, kuris įspėja Lietuvos Respublikos darbo kodekse numatyta tvarka arba imasi kitų priemonių;
8.5. patyčių, smurto ar piktnaudžiavimo faktas fiksuojamas Krizių žurnale;

8.6. smurtą, piktnaudžiavimą ar patyčias patyrusiems ar smurtavusiems asmenims, jei reikia, kviečiama reikalinga išorinė pagalba.

Priedas 1. 
VšĮ „VILTIES AKIMIRKA“ SMURTO PREVENCIJOS ĮGYVENDINIMO REKOMENDACIJOS
I. DARBUOTOJŲ IR LANKYTOJŲ NELEISTINAS ELGESYS
1. Fizinio poveikio priemonių naudojimas :

1.1. bet kokio fizinio smurto naudojimas ;

1.2. fizinės jėgos naudojimas drausminant, jei tai nėra būtinybė, sąlygota asmens ar aplinkinių saugumui užtikrinti;

1.3. fizinės neliečiamybės pažeidimas bendraujant ar teikiant bet kokią asmeniui reikalingą pagalbą, lietimas, kai kitas asmuo to nenori, jei tai nėra būtinybė, sąlygota asmens ar aplinkinių saugumui užtikrinti;

1.4. kita;
2. Psichologinio poveikio taikymas, tam naudojant šantažą:

2.1. reikalavimas paklusti, žadant nubausti, sužeisti, pakenkti asmeniui arba asmens artimiesiems;

2.2. reikalavimas paklusti, žadant pagarsinti asmens paslaptis;

2.3. reikalavimas paklusti, grasinant, kad per asmens kaltę, sužeis pats save ar nusižudys;

2.4. reikalavimas paklusti, verčiant jaustis kaltu ar atsakingu už provokuotojo savijautą ar situaciją;

2.5. reikalavimas paklusti, žadant daugiau, nei realu išpildyti;

2.6. kita;
3. Asmens pasitikėjimo savimi pažeidimas: 

3.1. pastovus, pasikartojantis neigiamų pastabų laidymas, kritikavimas, sarkazmo naudojimas;

3.2. siekimas asmenį išjuokti ar pažeminti, šaipymasis iš asmens, neva juoko formoje, aplinkui esant kitiems klausytojams;

3.3. asmens pasiekimų ar išsikeltų tikslų nuvertinimas;

3.4. vertimas jaustis nesugebančiu priimti sprendimus;

3.5. sprendimų priėmimas vietoje kito asmens, jo neatsiklausus, jei pats asmuo gali priimti sprendimus konkrečioje situacijoje;

3.6. asmens kontroliavimas, jį tikrinant ir įtarinėjant, jei tai nėra sąlygota būtinybės, apsaugant kitus asmenis ar jų turtą;

3.7. šmeižto ir melo apie kitą asmenį skleidimas, siekimas apkaltinti nebūtais dalykais;

3.8. asmens kaltinimas dėl blogos savijautos;

3.9. kita;

4. Piktnaudžiavimas lankytojų ar darbuotojų patiklumu bei fiziniu ar psichologiniu pažeidžiamumu:

4.1. turimų lankytojų ar darbuotojų asmeninių daiktų ar finansų pasisavinimas ;

4.2. lankytojų ar darbuotojų asmeninių daiktų  paėmimas neatsiklausus laikinam naudojimui sau ar kitiems;
4.3. prašymas ar viliojimas duoti bet kokių asmeninių daiktų ar finansų;

4.4. provokavimas ar vertimas daryti tai, kas nedera pagal moralės normas;

4.5. kita.
II. SMURTO PREVENCIJĄ UŽTIKRINANTIS DARBUOTOJŲ ELGESYS
5. Darbuotojas darbo metu privalo :

5.1. kalbėti tyliu ir ramiu balsu, kontroliuoti kalbos tempą, naudoti nedaug ir paprastus žodžius, tiksliai perduodančius, ką nori pasakyti, kalbėti minint vardus tų, su kuriais kalbama;

5.2. naudoti kuo daugiau vizualios medžiagos, derinti verbalinę kalbą su parodomąja medžiaga;

5.3. rasti kiekvienam priimtiną individualų kalbėjimo būdą, kuris leistų susikalbėti su nekalbančiu lankytoju;

5.4. elgtis švelniai, atidžiai, rūpestingai, pozityviai, nepamiršti siekiamų tikslų, sudaryti galimai daugiau situacijų, leidžiančių asmeniui rinktis.

5.5. nuolat stebėti lankytojų nuotaikas, elgesį, tarpusavio santykius, stengtis geriau pažinti neįgalų asmenį, suprasti, ką bando pasakyti savo elgesiu, kokie yra jo tikrieji poreikiai, kurių gal būt nesuprantame.

6. Darbuotojui darbo metu neleistina:

6.1. šaukti, impulsyviai reaguoti, sutelkti dėmesį į negatyvų elgesį;

6.2. skirti lankytojui betikslią užduotį.

III. LANKYTOJŲ AGRESIJOS PASIREIŠKIMO PERSPĖJAMIEJI SIGNALAI BEI SAUGUMO PRIEMONĖS, NAUDOJAMOS AGRESIJAI PASIREIŠKUS
7. Lankytojo agresyvus elgesys pasireiškia tiek žodine, tiek fizine agresija. Agresijos prognozavimo požymiai:

7.1. psichomotorinis aktyvumas;

7.2. dantų sukandimas, plaštakų sugniaužimas į kumščius;

7.3. nugaros išsitiesimas;

7.4. vaikštinėjimas;

7.5. keikimasis, žodinis įžeidinėjimas;

7. 6. tempimas ar tampymas už plaukų;

7.7. spjaudymasis;

7.8. trenkimas į baldus, daiktus, durų trankymas;

7.9. asmens užpuolimas, stūmimas, spyrimas, įkandimas, apdraskymas, trenkimas, smaugimas.

8. Agresijos prevencija (darbuotojo veiksmai agresijai mažinti):

8.1. Išlikti ramiam, atsargiam;

8.2. pasikliauti nuojauta;

8.3. stengtis išklausyti, nuraminti ir žmogiškai atjausti lankytoją;

8.4. vengti pokalbių su agresyviai nusiteikusiu asmeniu, aiškintis tik esmines, būtinas detales;

8.5. nestovėti per arti agresyviai nusiteikusio asmens;

8.6. išsamesnį pokalbį su asmeniu tęsti tik jam nurimus;

8.7. neįsižeisti dėl absurdiškų pareiškimų, neparodyti susierzinimo, pykčio;

8.8. neauklėti, nemoralizuoti, nebarti, neįrodinėti, kad jis neteisus;

8.9. išaiškėjus, kad lankytojas yra agresyviai nusiteikęs kito lankytojo atžvilgiu, juos  būtina izoliuoti vieną nuo kito;

8.10. išaiškėjus, kad lankytojas yra agresyviai nusiteikęs kito darbuotojo atžvilgiu, pastarąjį apie tai informuoti, kad jis galėtų imtis saugos priemonių.

9. Esant situacijai, kai aukščiau nurodytos priemonės neveiksmingos, būtina:

9.1. šauktis pagalbos;

9.2. bėgti, jeigu tai yra vienintelis būdas apsisaugoti nuo sužalojimų;

9.3. spyrius ir smūgius nukreipti nuo gyvybiškai svarbių organų;

9.4. panaudoti prieš asmenį tam tikrus fizinius veiksmus (apglėbti kol nusiramins)
9.5. suteikti asmeniui pagalbą, vadovaujantis LR psichikos sveikatos priežiūros įstatymu;

9.6. kuo darbuotojo veiksmai profesionalesni, tuo greičiau ir efektyviau pavyks išspręsti situaciją.
